Թեև նախագծի վերջնական նպատակը Հայաստանի բարձրագույն տեխնոլոգիաների ոլորտի համար բարձր որակավորում ունեցող մասնագետների պատրաստումն է, «Լույսի» ուսանողները համոզված են, որ ծրագրավորման հմտությունները սերտորեն առնչվում են բազմաթիվ այլ ոլորտների ու մասնագիտությունների հետ։ Ծրագրավորում սովորելով՝ երեխաները նաև ստեղծագործ միտք են զարգացնում և կարողանում ինքնուրույն նոր բան նախագծել ու ստեղծել։ Համաշխարհային փորձը ցույց է տալիս, որ տեխնոլոգիաների ոլորտում ստեղծված ամեն նոր աշխատատեղի հետ 6-7 այլ նոր աշխատատեղեր են ստեղծվում հարակից ոլորտներում։ Ստացվում է ճիշտ շախմատի պես․ծրագրավորումը նպաստում է անհատականության ու մտածողության ձևավորմանն ընդհանրապես, այլ ոչ թե միայն ապագա ծրագրավորողներ է պատրաստում։